|  |  |  |
| --- | --- | --- |
| HRVGRB | **Republika Hrvatska**  **Grad Zagreb**  **Gradonačelnik** |  |

Na temelju članka 60. stavka 1. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) i glave 6. stavka 1. Programa poticanja razvoja obrta, malog i srednjeg poduzetništva u Gradu Zagrebu 2024. - 2030. (Službeni glasnik Grada Zagreba 14/24), gradonačelnik Grada Zagreba, \_\_\_\_\_\_\_\_\_ 2025., objavljuje

**JAVNI POZIV**

**ZA dodjelu potporE za OČUVANJE I RAZVOJ**

**OBRTNIČKIH DJELATNOSTI ZA 2025.**

1. **PREDMET I TRAJANJE JAVNOG POZIVA**

Predmet Javnog poziva za dodjelu potpore za očuvanje i razvoj obrtničkih djelatnosti za 2025. (u daljnjem tekstu: Javni poziv) je dodjela bespovratnih potpora Grada Zagreba u dijelu koji je povezan s Mjerom 1.2. Potpore očuvanju i razvoju obrta i obrtničkih djelatnosti Programa poticanja razvoja obrta, malog i srednjeg poduzetništva u Gradu Zagrebu 2024. - 2030. (Službeni glasnik Grada Zagreba 14/24) te se njime utvrđuju korisnici potpora, djelatnosti, namjena korištenja potpora, kriteriji za dodjelu potpora, postupak odobravanja i dodjeljivanja potpora za:

* tradicijske djelatnosti;
* deficitarne djelatnosti;
* proizvodne obrtničke djelatnosti.

Potpore koje se odobravaju i dodjeljuju na temelju ovoga Javnog poziva smatraju se potporama male vrijednosti.

Javni poziv otvoren je danom objave na internetskoj stranici Grada Zagreba, a Zahtjev za dodjelu potpore za očuvanje i razvoj tradicijskih, deficitarnih i proizvodnih obrtničkih djelatnosti za 2025. (u daljnjem tekstu: Zahtjev) se podnosi zaključno s \_\_\_\_\_\_\_\_\_\_\_ 2025.

Kao datum podnošenja Zahtjeva smatra se dan predaje Zahtjeva u poštanskom uredu preporučeno ili osobnom dostavom u pisarnicu Gradske uprave Grada Zagreba.

Izrazi u ovom Javnom pozivu koji imaju rodno značenje odnose se jednako na muški i ženski rod.

1. **PRIHVATLJIVI KORISNICI POTPORA**

Prihvatljivi korisnici potpora mogu biti:

* obrti;
* djelatnosti slobodnih zanimanja;
* mikro, mala i srednja trgovačka društva u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte.

Korisnici potpora moraju ispunjavati sljedeće uvjete:

* imati sjedište na području grada Zagreba;
* obavljati djelatnost za koju se traži potpora na području grada Zagreba;
* obavljati jednu od djelatnosti navedenih ovim Javnim pozivom;
* imati najmanje jednog (1) zaposlenog u punom radnom vremenu (vlasnik ili jedan zaposlenik) u poslovnom subjektu najmanje tri mjeseca prije raspisivanja Javnog poziva;
* imati najmanje jednog (1) zaposlenog u punom radnom vremenu (vlasnik ili jedan zaposlenik) godinu dana od dana sklapanja ugovora
* da nisu ostvarili potporu Grada Zagreba na temelju Javnog poziva za dodjelu potpore za očuvanje i razvoj obrtničkih djelatnosti za 2024.

Ukoliko se radi o novoosnovanom obrtu, on mora imati upisan početak obavljanja obrta i imati najmanje jednog (1) zaposlenog u punom radnom vremenu (vlasnik ili jedan zaposlenik) u trenutku podnošenja Zahtjeva.

Vlasnik obrta se smatra zaposlenikom obrta ukoliko nema zasnovan radni odnos kod druge pravne ili fizičke osobe.

Ukoliko se radi o novoosnovanom trgovačkom društvu, ono mora imati najmanje jednog (1) zaposlenog u punom radnom vremenu u trenutku podnošenja Zahtjeva.

1. **PRIHVATLJIVE DJELATNOSTI ZA DODJELU POTPORA**

Tradicijskim se smatraju djelatnosti koje se obavljaju na tradicijski način, odnosno uporabom tradicijskih materijala i tehnologije tijekom proizvodnje i popravaka.

Tradicijske djelatnosti su:

| **NKD 2007.** | **Djelatnost prema NKD 2007.** | **Tradicijska djelatnost** |
| --- | --- | --- |
| 10.11  10.13 | prerada i konzerviranje mesa;  proizvodnja proizvoda od mesa i mesa peradi | mesarska  kobasičarska |
| 10.61 | proizvodnja mlinskih proizvoda | mlinarska |
| 13.20 | tkanje tekstila | tkalačka |
| 13.91 | proizvodnja vunenih i frotirnih vlakana | vunovlačarska |
| 13.92 | proizvodnja gotovih tekstilnih proizvoda, osim odjeće | izrada vezova i popluna |
| 13.93 | proizvodnja tepiha i sagova | ćilimarska |
| 13.94 | proizvodnja užadi | užarska |
| 13.99 | proizvodnja čipki | izrada čipki |
| 14.13  95.29  14.10.01  14.10.02 | šivanje po mjeri,  krpanje i prepravljanje odjeće  proizvodnja muške odjeće, po mjeri  proizvodnja ženske odjeće, po mjeri | krojačka |
| 14.13 | proizvodnja ostale vanjske odjeće | izrada narodnih nošnji |
| 14.14 | proizvodnja rublja | izrada rublja, steznika i pojasa |
| 14.19 | proizvodnja šešira i kapa | izrada muških šešira,  izrada ženskih šešira,  izrada kapa |
| 14.20 | proizvodnja proizvoda od krzna | krznarska  kožuharska |
| 15.12 | proizvodnja putnih i ručnih torbi i sl., sedlarskih i remenarskih proizvoda | torbarska  remenarska  rukavičarska |
| 15.20  95.23 | proizvodnja obuće -  popravak obuće i proizvoda od kože | postolarska  opančarska |
| 16.24 | proizvodnja bačava | bačvarska |
| 16.29 | proizvodnja košaračkih i pletarskih predmeta | košaračka  pletarska |
| 16.29 | proizvodnja ostalih proizvoda od drva | izrada vesla |
| 16.29  32.40 | proizvodnja ukrasa od drva  proizvodnja igračaka | izrada ukrasnih predmeta od drva i igračaka |
| 17.21 | proizvodnja valovitog papira i kartona te ambalaže od papira i kartona | kartonažna |
| 18.12 | izravno tiskanje na keramici | izrada slika na porculanu |
| 18.12 | ostalo tiskanje | tiskarska |
| 18.14 | knjigoveške usluge | knjigovežnička |
| 23.12 | oblikovanje i obrada ravnog stakla | staklobrusačka |
| 23.13 | proizvodnja šupljeg stakla | staklopuhačka |
| 23.70 | rezanje, oblikovanje i obrada kamena | klesarska  obrada kamena |
| 23.9 | proizvodnja brusnih proizvoda i nemetalnih mineralnih proizvoda | proizvodnja mlinskih kamena |
| 24.5 | lijevanje metala | ljevačka  lijevanje umjetnina |
| 25.40  33.11 | proizvodnja malog oružja  popravak i održavanje vatrenog oružja | puškarska |
| 25.50 | kovanje, prešanje, štancanje i valjanje metala | kovačka |
| 25.62 | brušenje i oštrenje metalnih predmeta | brusačko-oštračka |
| 25.71 | proizvodnja pribora za jelo | žličarska |
| 25.72 | proizvodnja brava i okova | bravarska |
| 25.93 | proizvodnja proizvoda od žice | žicopletačka |
| 25.99 | proizvodnja metalnih predmeta za kućanstvo | lončarska |
| 25.99.01 | proizvodnja raznih limarskih proizvoda | limarska |
| 26.51 | proizvodnja vaga | izrada vaga |
| 26.52  95.25.01 | proizvodnja satova  popravci satova | urarska |
| 27.52.01. | proizvodnja neelektričnih aparata za kućanstvo: peći i kamina | pećarsko-keramičarska |
| 30.12 | gradnja čamaca za razonodu i sportskih čamaca | izrada i popravak čamaca |
| 30.99 | proizvodnja vozila koje vuku životinje | kolarska |
| 32.12  95.25.02 | proizvodnja zlatarskih proizvoda  popravak predmeta od zlata | zlatarska i popravak predmeta od zlata |
| 32.20 | proizvodnja glazbenih instrumenata | izrada duhačkih instrumenata  izrada gudačkih i trzačkih instrumenata,  izrada muzičkih instrumenata s klavijaturom |
| 95.29 | ugađanje klavira | ugađanje glasovira |
| 32.40 | proizvodnja igara i igračaka | izrada dječjih igračaka |
| 32.91 | proizvodnja četki | četkarska |
| 32.99 96.02.01 | izrada vlasulja  frizerski salon | frizersko-vlasuljarska  frizerska  brijačka |
| 32.99  96.09.01 | proizvodnja košara za cvijeće, buketa, vijenaca i sličnih proizvoda  cvjećarsko - aranžerska | cvjećarska |
| 32.99 | proizvodnja dugmadi, drukera, patentnih zatvarača, nitna, velikih kopči | presvlačenje dugmadi  pozamanterijska |
| 32.99 | proizvodnja kišobrana | kišobranarska |
| 32.99 | proizvodnja krojačkih lutaka | izrada lutaka |
| 32.99 | proizvodnja pera i olovaka svih vrsta | izrada nalivpera |
| 32.99 | proizvodnja raznovrsnih predmeta | izrada fenjera |
| 32.99 | proizvodnja sita i rešeta | izrada sita |
| 32.99  10.89 | proizvodnja svijeća i voštanica  proizvodnja licitara i ostalih medičarskih proizvoda | svjećarska i medarska |
| 41.20.01  43.31 | gradnja zgrada  fasadni i štukaturni radovi | zidarska |
| 42.21 | bušenje izvora vode | izrada bunara |
| 43.33.01 | postavljanje zidnih ili podnih keramičkih, betonskih ili kamenih pločica | keramičarska |
| 43.33.03 | postavljanje zidnih ili podnih keramičkih, betonskih ili kamenih pločica | teracerska |
| 43.34 | soboslikarski i staklarski radovi | soboslikarska  staklarska |
| 43.91.01 | izvođenje krovnih konstrukcija | tesarska |
| 43.91.02 | pokrivanje krovnih konstrukcija | krovopokrivačka |
| 74.20 | fotografske djelatnosti | fotografska |
| 43.99  81.22.01 | izgradnja dimnjaka i industrijskih peći (čišćenje)  čišćenje dimnjaka i kamina te raznih vrsta peći | dimnjačarska |
| 90.03 | restauriranje umjetničkih djela | restauriranje umjetničkih djela |
| 95.24 | popravak i restauriranje namještaja i pokućstva | popravak stilskog i drugog namještaja - stolarska  restauriranje namještaja |
| 95.24 | tapeciranje namještaja | tapetarska |

Deficitarnim se smatraju djelatnosti za kojima je na tržištu potražnja veća od ponude. Deficitarne se djelatnosti utvrđuju godišnje, u prigodi raspisivanja Javnog poziva za dodjelu potpora prema podacima vijeća gradskih četvrti o iskazanim potrebama građana za pojedinim djelatnostima na području grada Zagreba i na temelju prijedloga Hrvatske obrtničke komore, Obrtničke komore Zagreb.

Deficitarne djelatnosti su:

| **NKD 2007** | **Djelatnost prema NKD 2007.** | **Deficitarna djelatnost** |
| --- | --- | --- |
| 10.71  10.72  56.10.06  56.10.07 | proizvodnja svježih slastica, kolača, pita, voćnih pita, palačinki, vafli, rolada itd  proizvodnja trajnih slastica i kolača  slastičarnice u kojima se pripremaju i uslužuju slastice  slastičarnice u kojima se priprema i uslužuje sladoled | slastičarska |
| 15.20.01  32.50.01 | proizvodnja obuće po narudžbi i u vrlo malim serijama  proizvodnja i popravak ortopedskih cipela | obućarska |
| 22.23  43.32 | proizvodnja proizvoda od plastike za građevinarstvo (rolete)  ugradnja stolarije (rolete) | roletarska |
| 25.11.01  25.72  33.12 | proizvodnja, održavanje i popravak metalnih konstrukcija i njihovih dijelova  proizvodnja brava i okova  popravak strojeva | strojobravarska - bravarska |
| 25.60.01 | tokarenje, struganje | kovinotokarska |
| 25.60.02  25.60.03  25.62 | elektrozavarivanje  zavarivanje plinom  strojna obrada metala | zavarivačka |
| 26.70.02 | proizvodnja i popravak naočala | optičarska |
| 26.20  26.51.03  28.23  95.11  95.12  95.21 | proizvodnja računala i periferne opreme  proizvodnja, popravak i održavanje aparata za mjerenje električnih veličina  proizvodnja uredskih strojeva i opreme (osim proizvodnje računala i periferne opreme)  popravak računala i periferne opreme  popravak komunikacijske opreme  popravak elektroničkih uređaja za široku potrošnju | elektroničarska – mehaničarska |
| 33.13 | popravak elektroničke i optičke opreme | precizni mehaničar |
| 33.14 | popravak električne opreme | elektromehaničarska |
| 32.99 | proizvodnja raznovrsnih predmeta | izrada autohtonih suvenira |
| 43.21 | elektroinstalacijski radovi | elektroinstalaterska |
| 43.22.02 | izvođenje instalacija za grijanje, hlađenje i ventilaciju u građevinama | instalaterska za grijanje i klimatizaciju  servis grijanja i klima uređaja |
| 43.22.01 | izvođenje instalacija za vodu u građevinama | vodoinstalaterska |
| 43.22.03 | ugrađivanje plinskih uređaja i izvođenje plinskih instalacija u građevinama | plinoinstalaterska, plinoserviserska  servis bojlera |
| 43.31. | fasaderski i štukaturski radovi | fasaderska |
| 43.33.02 | postavljanje parketa i drugih drvenih i podnih obloga, tepisona i linoleuma | podopolagačka, parketarska |
| 43.99.01 | armirački radovi | armiračka |
| 45.20.01  45.20.02  45.40.01 | održavanje i popravak motornih vozila  održavanje i popravak motornih vozila  održavanje i popravak motocikla i njihovih dijelova i pribora | automehaničarska |
| 45.20.04 | održavanje i popravak karoserija | autolimarska |
| 45.20.05 | prskanje i bojenje motornih vozila | autolakirerska |
| 45.20.03 | održavanje i električarski popravci motornih vozila | autoelektričarska |
| 45.20.06 | popravci vanjskih i unutarnjih guma te podešavanje i zamjena guma | vulkanizerska |
| 74.10 | specijalizirane dizajnerske djelatnosti - usluge grafičkog dizajna | grafički dizajn |
| 75 | veterinarska djelatnost | veterinarska |
| 88.91 | djelatnost dnevne skrbi o djeci | usluge dadilje |
| 95.11  95.12  95.21 | popravak računala i periferne opreme  popravak komunikacijske opreme  popravak elektroničkih uređaja za široku potrošnju | servis elektroničke opreme |
| 95.21  95.22 | popravak elektroničkih uređaja za široku potrošnju  popravak aparata za kućanstvo te opreme za kuću i vrt i održavanje | servis kućanskih aparata |
| 95.29 | popravak bicikla | servis bicikla |
| 96.01 | pranje i kemijsko čišćenje tekstila i krznenih proizvoda  pranje i peglanje rublja | kemijska čistionica  pranje i peglanje rublja |
| 96.02.03 | kozmetički saloni | kozmetičarska |
| 96.02.02 | pedikerski saloni | pedikerska |
| 96.09 | šišanje i njega pasa | šišanje i njega pasa |

Proizvodnim obrtničkim djelatnostima smatraju se proizvodne djelatnosti od gospodarskog značenja za Grad Zagreb.

Proizvodne obrtničke djelatnosti su:

| **NKD 2007.** | **Djelatnost prema NKD 2007.** | **Proizvodna djelatnost** |
| --- | --- | --- |
| 10.39 | ostala prerada i konzerviranje voća i povrća | proizvodnja prehrambenih proizvoda od voća i povrća  proizvodnja džemova, marmelada i stolnog želea |
| 10.73 | proizvodnja makarona, njoka, kuskusa i slične tjestenine | izrada tijesta i kora za pite |
| 10.82 | proizvodnja kakao, čokoladnih i bombonskih proizvoda | proizvodnja čokolade i čokoladnih proizvoda  proizvodnja bombona na bazi šećera |
| 10.83 | prerada čaja | prerada čaja |
| 10.83 | proizvodnja biljnih otopina | mehanička prerada ljekovitih biljaka |
| 10.84 | proizvodnja začina i drugih dodataka | proizvodnja začina |
| 10.92 | proizvodnja pripremljene hrane za kućne ljubimce | proizvodnja pripremljene hrane za kućne ljubimce |
| 13.30  13.99  96.09 | dovršavanje tekstila - izrada strojnog veza na sve vrste tekstila  proizvodnja pozamanterije - izrada strojnog veza  ostale osobne uslužne djelatnosti - prišivanje etiketa | izrada amblema i aplikacija |
| 13.92 | proizvodnja zavjesa, zastora, roleta i sl. | izrada zavjesa |
| 13.92 | proizvodnja gotovih tekstilnih proizvoda, osim odjeće | šivanje autopresvlaka  šivanje vreća |
| 13.94 | proizvodnja mreža | izrada mreža |
| 14.11 | proizvodnja kožne odjeće | šivanje kožne odjeće |
| 14.12 | proizvodnja radne odjeće | šivanje radne odjeće |
| 14.19 | proizvodnja kravata | izrada kravata |
| 14.19 | proizvodnja šešira i kapa | kitničarska |
| 14.3 | proizvodnja pletene i kukičane odjeće | strojno i ručno pletenje |
| 16.23.02 | proizvodnja ostale građevne stolarije i elemenata | proizvodnja ostale građevne stolarije i elemenata |
| 16.29  96.09 | proizvodnja okvira za ogledala i slike  uokvirivanje slika i ogledala | izrada okvira i uokvirivanje slika |
| 16.29 | proizvodnja ostalih proizvoda od drva | drvogalanterijska  drvotokarska  drvorezbarska  izrada drvene ambalaže od otpadnog drveta |
| 17.2 | proizvodnja proizvoda od papira i kartona | izrada papirnate konfekcije |
| 13.30  18.12 | tiskanje tekstila i odjevnih predmeta sitotiskom  ostalo tiskanje | sitotisak i svilotisak |
| 20.42 | proizvodnja parfema i toaletno-kozmetičkih preparata | izrada kozmetičkih preparata i mirisnih sredstava |
| 2.19 | proizvodnja ostalih proizvoda od gume | izrada zaštitnih traka za prozore |
| 22.19 | proizvodnja ostalih proizvoda od gume | izrada brtvila |
| 23.19  25.61 | obrada stakla  pjeskarenje metala | pjeskarska |
| 23.3 | proizvodnja proizvoda od gline za građevinarstvo | proizvodnja keramičkih pločica, opeke, crijepa i slično |
| 23.41 | proizvodnja keramičkih proizvoda za kućanstvo i ukrasnih predmeta | lončarsko-keramičarska |
| 23.6 | proizvodnja proizvoda od betona, cementa i gipsa | proizvodnja betonskih, cementnih i gipsanih proizvoda |
| 25.2 | proizvodnja metalnih cisterni, rezervoara i sličnih posuda | bakrokotlarska |
| 25.5  25.6 | kovanje, prešanje, štancanje i valjanje metala: metalurgija praha obrada i prevlačenje metala, strojna obrada metala | tokarska |
| 25.73 | proizvodnja alata | alatničarska |
| 25.9 | proizvodnja ostalih gotovih proizvoda od metala | kovinopojasarska-metalopojasarska  metalogalanterijska |
| 25.93 | proizvodnja opruga | izrada opruga |
| 26.30  43.21 | proizvodnja antena za odašiljanje i primanje signala  postavljanje satelitskih tanjura | izrada i postavljanje RTV- antena |
| 27.40  23.19  32.99 | proizvodnja svjetiljki  proizvodnja staklenih kugli za svjetiljke  proizvodnja sjenila za svjetiljke | izrada svjetiljki,  sjenila za svjetiljke |
| 29.32 | proizvodnja ispušnih cijevi | izrada ispušnih cijevi |
| 31  95.24 | proizvodnja namještaja  popravak namještaja i pokućstva | stolarski |
| 32.12 | izrada i popravak predmeta od srebra | filigranski |
| 32.13 | proizvodnja imitacije nakita | proizvodnja imitacije nakita |
| 32.20 | proizvodnja glazbenih instrumenata | glazbalarski |
| 32.50 | proizvodnja ortopedskih i protetičkih naprava | izrada ortopedskih pomagala |
| 32.99  10.89 | proizvodnja raznovrsnih predmeta  proizvodnja licitara i ostalih medičarskih proizvoda | licitarski, svjećarski |
| 32.99 | izrada ukrasa za novogodišnje jelke | izrada ukrasa za novogodišnje jelke |
| 32.99  95.29 | proizvodnja pera i olovaka  popravak predmeta za osobnu uporabu | izrada, popravak i servis pribora za pisanje i graviranje |
| 32.99 | proizvodnja predmeta za osobnu upotrebu | izrada pušačkog pribora |
| 32.99 | proizvodnja predmeta za osobnu upotrebu | izrada slamnatih šešira |
| 32.99 | proizvodnja zaštitne sigurnosne odjeće | izrada zaštitne odjeće |
| 32.99 | proizvodnja žigova za datiranje, pečaćenje, ili numeriranje, ručnih naprava za otiskivanje natpisa ili garnitura za ručno otiskivanje | graverski |

1. **NAMJENA KORIŠTENJA POTPORE I PRIHVATLJIVI TROŠKOVI**

Potpore se odobravaju samo za jednu djelatnost i to za:

* nabavu opreme, alata i pribora koji je u funkciji obavljanja djelatnosti za koju je potpora odobrena;
* nabavu posebne opreme i uređaja za proizvodnju energije iz obnovljivih izvora energije (npr. solarne ploče, fotonaponske ćelije i sl.);
* nabavu posebne opreme proizvedene za zaštitu okoliša (npr. termostati za reguliranje grijanja/hlađenja, kondenzacijski kotlovi, solarni grijači vode, led rasvjeta i sl.);
* zbrinjavanje opreme, inventara, alata i sl. na propisani način;
* nabavu inventara i unutarnje uređenje poslovnog prostora;
* edukaciju (troškove zaposlenih, naučnika, učenika na stručnoj praksi);
* promotivne aktivnosti (troškovi izlaganja na sajmovima, troškovi izrade promidžbenog materijala, marketinga i drugo);
* stjecanje certifikata kvalitete i znakova kvalitete;
* stjecanje statusa tradicijskog, odnosno umjetničkog obrta.

Iznos prihvatljivih troškova projekta ne smije biti niži od 1.500,00 eura tj. od najnižeg pojedinačnog iznosa potpore.

Prihvatljivi troškovi su troškovi nastali od 1. siječnja 2025.

Neprihvatljivi troškovi su:

* troškovi uređenja prostora koji nije fizički odvojen od stambenog dijela;
* troškovi nabave posebne opreme i uređaja za proizvodnju energije iz obnovljivih izvora energije/zaštitu okoliša koji nisu isključivo u funkciji djelatnosti, već se koriste i za stambene potrebe;
* troškovi poreza na dodanu vrijednost (PDV) ako je korisnik potpore u sustavu poreza

na dodanu vrijednost;

* troškovi nabave prometnih sredstava;
* troškovi unutarnjeg uređenja poslovnog prostora ako su u vlastitoj izvedbi ili ako

izvođač radova nije poslovni subjekt koji je registriran za obavljanje tih radova;

* troškovi nabave TV, radio i sl. uređaja te mobitela;
* troškovi potrošnog materijala;
* troškovi nabave radne odjeće i obuće;
* troškovi izrade projektne dokumentacije, troškovi zaštite na radu, higijenskih uvjeta,

zaštite od požara, atesta i sl.;

* troškovi tečajeva i edukacije koje nisu u funkciji obavljanja djelatnosti za koju je potpora odobrena (npr. tečajevi stranih jezika, knjigovodstvo, marketing, informatički tečajevi i sl.) te stjecanja formalnog obrazovanja;
* troškovi tečajeva i edukacije iznad 300,00 eura (iznos uključuje potporu i vlastito ulaganje);
* troškovi nabave usisavača (osim industrijskih za građevinsku djelatnost), mikrovalne pećnice, aparata za kavu i vodu, fotoaparata – ne odnosi se na djelatnost pod šifrom 74.20 fotografska djelatnost;
* troškovi nabave i opremanja čajne kuhinje (osim za djelatnost 88.91 usluge dadilje)
* troškovi nabave ukrasnih predmeta (vaze, svijećnjaci, svijeće, slike i slično);
* troškovi najma opreme, leasing te obročna otplata;
* troškovi za nabavu računala i računalne opreme iznad 700,00 eura (iznos uključuje potporu i vlastito ulaganje);
* troškovi za nabavu računala i računalne opreme za koju su dobivena sredstva potpore

Grada Zagreba u protekle četiri godine;

* troškovi za nabavu perilica i sušilica rublja osim za djelatnosti 96.01 pranje i kemijsko čišćenje tekstila i krznenih proizvoda, 88.91 usluge dadilje, 96.02.01 frizerska djelatnost, 96.02.02 pedikerska djelatnost i 96.02.03 kozmetičarska djelatnost;
* troškovi za nabavu perilica i sušilica rublja iznad 300,00 eura po uređaju (iznos uključuje potporu i vlastito ulaganje - ne odnosi se na djelatnost 96.01 pranje i kemijsko čišćenje tekstila i krznenih proizvoda);
* troškovi za nabavu perilica i sušilica rublja za koju su dobivena sredstva potpore Grada Zagreba u proteklih pet godina (osim za djelatnost 96.01 pranje i kemijsko čišćenje tekstila i krznenih proizvoda);
* troškovi za nabavu klima uređaja iznad 700,00 eura (iznos uključuje potporu i vlastito ulaganje);
* troškovi za nabavu klima uređaja za koja su dobivena sredstva potpore Grada Zagreba

u proteklih pet godina.

* troškovi promotivnih aktivnosti iznad 700,00 eura (iznos uključuje potporu i vlastito ulaganje) - ne odnosi se na izlaganja na sajmovima;
* svi troškovi koji nisu u funkciji obavljanja djelatnosti za koju je potpora odobrena.

Neprihvatljivim se smatraju i drugi troškovi koji nisu navedeni kao prihvatljivi.

1. **POSTUPAK ODOBRAVANJA I NAČIN UTVRĐIVANJA IZNOSA POTPORE**

Potpore za očuvanje i razvoj obrtničkih djelatnosti iz ovoga Javnog poziva dodjeljuju se prema sljedećim kriterijima:

|  | KRITERIJI |  | KOEFICIJENT |
| --- | --- | --- | --- |
| 1. | POBOLJŠANJE UVJETA RADA RADIONICE | - nabava opreme  - uređivanje prostora | 0,10  0,05 |
| 2. | DOPRINOS ZELENOJ TRANZICIJI I KRUŽNOM GOSPODARSTVU\* | - ima  - nema | 0,05  0,00 |
| 3. | BROJ ZAPOSLENIH | - više od 4  - od 2 do 4  - 1 | 0,15  0,10  0,05 |
| 4. | EDUKACIJA NAUČNIKA/UČENIKA NA STRUČNOJ PRAKSI | - ima  - nema | 0,05  0,00 |
| 5. | TRADICIJSKI/UMJETNIČKI OBRT, PREVENTIVNA ZAŠTITA, STATUS KULTURNOG DOBRA, OSTVARENA PRIZNANJA, CERTIFIKATI, ZNAKOVI KVALITETE | - ima  - nema | 0,05  0,00 |
| 6. | BROJ GODINA POSLOVANJA | - više od 10 godina  - od 6 do 10 godina  - do 5 godina | 0,15  0,10  0,05 |
| 7. | OBITELJSKA TRADICIJA (predništvo) | - ima  - nema | 0,05  0,00 |
| 8. | VRSTA DJELATNOSTI prema NKD 2007. | - prerađivačka industrija  - građevinarstvo  - ostale | 0,30  0,15  0,10 |
| 9. | ZAPOŠLJAVANJE KORISNIKA NOVČANE POMOĆI ZA RODITELJA ODGOJITELJA, ZAPOŠLJAVANJE OSOBE S INVALIDITETOM | - ima  - nema | 0,05  0,00 |

\*odnosi se na nabavu posebne opreme i uređaja, načinu poslovanja i/ili zbrinjavanje opreme, inventara, alata i sl. na propisani način, a kojima se dokazuje doprinos kriteriju 2

Pojedinačni iznos potpore izračunava se na način da se ukupno utvrđeni koeficijent iz pripadajuće tablice pomnoži s najvišim pojedinačnim iznosom potpore. Ukupni se koeficijent utvrđuje zbrajanjem koeficijenata po pojedinom kriteriju iz ovoga Javnog poziva.

Najviši pojedinačni iznos potpore može biti 5.000,00 eura, a najniži 1.500,00 eura.

Ukoliko podnositelj zahtjeva obavlja više djelatnosti, potpora se mora namjenski iskoristiti isključivo za jednu djelatnost odnosno za onu za koju je potpora odobrena.

Korisnik potpore je dužan sudjelovati u troškovima za koje se traži potpora. Visina vlastitog ulaganja mora biti u iznosu od najmanje 20 % od dodijeljenog iznosa potpore u skladu s namjenama i prihvatljivim troškovima.

Vlastito ulaganje se dokazuje prilikom dostavljanja dokaza o namjenskom korištenju potpore.

Iznos osiguranih sredstava u Proračunu Grada Zagreba za 2025. za dodjelu potpora obrtima i slobodnim zanimanjima iznosi 1.300.000,00 eura, a za dodjelu potpora trgovačkim društvima u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte iznosi 300.000,00 eura.

1. **SADRŽAJ I NAČIN PRIJAVE NA JAVNI POZIV**

Gradonačelnik Grada Zagreba (u daljnjem tekstu: gradonačelnik) osniva i imenuje Povjerenstvo za odobravanje potpora za očuvanje i razvoj obrtničkih djelatnosti (u daljnjem tekstu: Povjerenstvo) koje se sastoji od pet članova.

Zahtjev se podnosi Povjerenstvu putem Gradskog ureda za gospodarstvo, ekološku održivost i strategijsko planiranje na propisanom obrascu "Zahtjev za dodjelu potpora za očuvanje i razvoj tradicijskih, deficitarnih i proizvodnih obrtničkih djelatnosti – 2025.".

Podnositelj prilaže sljedeću obaveznu dokumentaciju:

1. **ZAHTJEV** – potrebno u cijelosti popuniti, ovjeriti potpisom i pečatom (ako ima) te popuniti pripadajuću:

* Izjavu o korištenim potporama male vrijednosti (sastavni dio zahtjeva)
* Izjavu o korištenim potporama male vrijednosti povezanih osoba (sastavni dio zahtjeva)
* Skupnu izjavu (sastavni dio zahtjeva)
* ukoliko Zahtjev podnose ortaci, Zahtjev i pripadajuće izjave potrebno je potpisati od strane svih ortaka

1. **DOKAZ O PRAVNOM STATUSU**

* dostavljaju samo trgovačka društva i slobodna zanimanja
* trgovačka društva
* Rješenje o upisu u evidenciju o pravnim osobama koje obavljaju vezane obrte ili Potvrdu Obrtnog registra o upisu u evidenciju o pravnim osobama i radnicima koji obavljaju vezane obrte (preslika)
* slobodna zanimanja
* potvrda Hrvatske zajednice samostalnih umjetnika; na kojoj je vidljiv podatak od kada umjetnik profesionalno obavlja samostalnu umjetničku djelatnost (preslika)
* dokaz o profesionalnom obavljanju samostalne umjetničke djelatnosti - priložiti životopis umjetnika sa dokazima o obavljanju umjetničke djelatnosti za koju se podnosi zahtjev (fotografije proizvoda/katalog/materijale sa izložbi/novinske članke i slično)

Napomena: izvadak iz Obrtnog registra i izvadak iz Sudskog registra pribavlja Gradski ured za gospodarstvo, ekološku održivost i strategijsko planiranje.

1. **obavijest Državnog zavoda za statistiku o razvrstavanju poslovnog subjekta prema NKD**

* dostavljaju samo trgovačka društva
* preslika

1. **POTVRDA BANKE O IBAN TRANSAKCIJSKOM RAČUNU ili BON 2/SOL2**

* preslika

1. **RAČUNI, PREDRAČUNI, PONUDE, TROŠKOVNICI I SLIČNO**

* za prihvatljive namjene iz tekuće kalendarske godine u minimalnom ukupnom iznosu od 1.500,00 eura
* ukoliko se uređuje poslovni prostor u vlasništvu Grada Zagreba ili Republike Hrvatske na način da se izvode građevinski radovi (osim tekućeg održavanja), potrebno je priložiti suglasnost Grada Zagreba ili Republike Hrvatske

1. **DOKAZ O ZAPOSLENIMA (potrebno je dostaviti za sve zaposlene)**
2. Izvješće o primicima, porezu na dohodak i prirezu te doprinosima na obvezna osiguranja - jedinstveni obrazac poreza, prireza i doprinosa - obrazac JOPPD je potrebno predati za tri uzastopna mjeseca koja predhode mjesecu predaje Zahtjeva i za sve zaposlene u poslovnom subjektu, sa pripadajućom ovjerom Ministarstva financija, nadležnom poreznom upravom (žig ili elektronska potvrda zaprimanja obrasca ili dr.)

ili

1. Potvrda o podacima evidentiranim u matičnoj evidenciji Hrvatskog zavoda za mirovinsko osiguranje (potvrda o radnopravnom statusu osiguranika) original ili elektronički zapis ne stariji od 30 dana od dana podnošenja Zahtjeva

ili

1. Potvrda o podacima za obveznika kojima raspolaže Hrvatski zavod za mirovinsko osiguranje u svojoj evidenciji
2. **POTVRDA NADLEŽNE POREZNE UPRAVE O NEPOSTOJANJU DUGA PREMA DRŽAVI**

* original ili elektronički zapis ne stariji od 30 dana od dana podnošenja Zahtjeva
* potrebno priložiti potvrde na ime i OIB svih ortaka

1. **Potvrda o nepostojanju duga za naknade koje se vode putem Gradskog stambenog komunalnog gospodarstva d.o.o.**

* original ili preslika **s** ispisom e-maila kojim je Potvrda dostavljena ne starija od 30 dana od dana podnošenja Zahtjeva
* potrebno priložiti potvrde na ime i OIB svih ortaka
* ukoliko poslovni subjekt nema obvezu podmiriti naknade prema GSKG d.o.o., ipak MORA priložiti potvrdu izdanu od strane GSKG d.o.o. na kojoj piše da poslovni subjekt nije u obvezi plaćanja navedenih naknada

1. **Potvrda o prijavi djelatnosti proizvodnje kozmetičkih proizvoda Ministarstvu zdravstva**

* samo za djelatnost pod šifrom 20.42 izrada kozmetičkih preparata i mirisnih sredstava
* preslika

1. **RJEŠENJE NADLEŽNOG OBITELJSKOG CENTRA O ISPUNJAVANJU UVJETA ZA OBAVLJANJE DJELATNOSTI DADILJE**

* samo za djelatnost pod šifrom 88.91 djelatnost dnevne skrbi o djeci
* preslika

Uz obaveznu dokumentaciju podnositelj Zahtjeva prilaže i sljedeću dokumentaciju ako istu ima:

* Ugovor o naukovanju ili ispis iz Evidencije ugovora o naukovanju (eNaukovanje) ili dokaz o obavljanju praktične nastave;
* Priznanja sa sajmova i izložba za tekuću kalendarsku godinu;
* Dokaz o posjedovanju certifikata kvalitete ili znakova kvalitete;
* Dokaz o stjecanju statusa tradicijskog, odnosno umjetničkog obrta;
* Rješenje Ministarstva kulture i medija o utvrđivanju svojstva nematerijalnog kulturnog dobra;
* Rješenje Gradskog zavoda za zaštitu spomenika kulture i prirode o preventivnoj zaštiti obrta kao nematerijalnog kulturnog dobra;
* Dokaz o invaliditetu - Potvrda Hrvatskog zavoda za javno zdravstvo o upisu u Registar osoba s invaliditetom;
* Dokaz o zapošljavanju osobe iz mjere roditelj odgojitelj;
* Dokaz iz kojega je vidljiva obiteljska tradicija.

U trenutku podnošenja, uz Zahtjev treba biti priložena sva potrebna dokumentacija (preporučuje se kemijskom olovkom ispisati redne brojeve listova predanih uz Zahtjev). Nije dopušteno naknadno dopunjavanje iste.

**Sva dokumentacija odnosno dokazi koji se prilažu uz Zahtjev odnose se samo na jednu djelatnost i to na onu za koju je Zahtjev podnesen/odobren.**

1. **POSTUPAK ODOBRAVANJA POTPORE**

Gradski ured za gospodarstvo, ekološku održivost i strategijsko planiranje obavit će administrativnu provjeru pristiglih Zahtjeva s pripadajućom dokumentacijom po redoslijedu njihova zaprimanja tako da se utvrdi pravovremenost i potpunost Zahtjeva.

Datum i vrijeme predaje Zahtjeva u pisarnicu Gradske uprave Grada Zagreba odnosno datum i vrijeme predaje preporučene pošiljke u poštanski ured smatrat će se trenutkom zaprimanja Zahtjeva na Javni poziv.

Zahtjevi zaprimljeni prije i nakon propisanog vremenskog roka objavljenog Javnim pozivom neće se uzimati u razmatranje.

**Zahtjevi se rješavaju prema redoslijedu zaprimanja i do iskorištenja sredstava osiguranih u Proračunu Grada Zagreba za 2025. pri čemu se zahtjevi obrta i slobodnih zanimanja rješavaju odvojeno od zahtjeva za trgovačka društva.**

**Prijavitelji koji su bili korisnici potpora Grada Zagreba na temelju Javnog poziva za dodjelu potpora za očuvanje i razvoj obrtničkih djelatnosti za 2024. ne mogu se kandidirati za ovaj Javni poziv.**

Nepotpuni, nepravovremeni, zahtjevi koji ne ispunjavaju uvjete i kriterije navedene u ovom Javnom pozivu i oni koji nisu povezani s prihvatljivim namjenama iz točke 4. ovog Javnog poziva neće biti uvršteni na liste za dodjelu potpora.

Gradski ured za gospodarstvo, ekološku održivost i strategijsko planiranje razmatra potpune Zahtjeve s pripadajućom dokumentacijom koji ispunjavaju uvjete Javnog poziva i izrađuje izvješća o udovoljavanju uvjetima i kriterijima iz ovoga Javnog poziva s prijedlogom koeficijenata odnosno iznosa potpore. Izvješća sa zahtjevima razmatra Povjerenstvo.

Povjerenstvo izrađuje i utvrđuje prijedlog liste za dodjelu potpora obrtima i slobodnim zanimanjima te prijedlog liste za dodjelu potpora trgovačkim društvima u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte, kao i prijedlog liste nepotpunih, nepravovremenih i onih obrta i slobodnih zanimanja koji ne ispunjavaju uvjete Javnog poziva te prijedlog liste nepotpunih, nepravovremenih i onih trgovačkih društava u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte koji ne ispunjavaju uvjete Javnog poziva.

Prijedlozi lista objavit će na internetskoj stranici Grada Zagreba www.zagreb.hr. Podnositelji zahtjeva mogu u roku od osam dana od dana objavljivanja popisa u pisanom obliku putem pisarnice Gradske uprave ili putem elektroničke pošte podnijeti prigovor gradonačelniku. Gradonačelnik odlučuje o prigovoru zaključkom.

Gradonačelnik na temelju prijedloga Povjerenstva utvrđuje:

* listu za dodjelu potpora obrtima i slobodnim zanimanjima i listu za dodjelu potpora trgovačkim društvima u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte, a koje sadrže: redoslijed zaprimanja zahtjeva, naziv korisnika potpore, djelatnost i odobreni iznos

* listu nepotpunih, nepravovremenih i onih obrta i slobodnih zanimanja koji ne ispunjavaju uvjete Javnog poziva te listu nepotpunih, nepravovremenih trgovačkih društava u vlasništvu fizičkih osoba upisanih u evidenciju o pravnim osobama i radnicima koji obavljaju vezane obrte koji ne ispunjavaju uvjete Javnog poziva, a koje sadrže: naziv poslovnog subjekta i razlog odbijanja.

Liste će se objaviti na internetskoj stranici Grada Zagreba www.zagreb.hr.

Na temelju utvrđenih lista za dodjelu potpora s korisnicima potpore se sklapaju ugovori kojima će se utvrditi međusobna prava i obveze. Nakon sklapanja ugovora, odobrena sredstva isplaćuju se na poslovni račun korisnika.

Utvrdi li se da je korisniku potpore blokiran poslovni račun ili da je promijenjeno sjedište izvan područja grada Zagreba ili da je prestao obavljati djelatnost za koju mu je odobrena potpora, Grad neće isplatiti odobrena sredstva.

Korisnik potpore je prilikom sklapanja ugovora dužan dostaviti solemniziranu bjanko zadužnicu za dužnika i jamca platca na prvi veći iznos od odobrene potpore kao sredstvo osiguranja u slučaju povrata potpore ako potpora nije namjenski utrošena ili ako nisu uložena vlastita sredstva ili ako potpora ne bude opravdana ili ako ne dostavi dokaz da je godinu dana od dana sklapanja ugovora imao najmanje jednog (1) zaposlenog u punom radnom vremenu (vlasnik ili jedan zaposlenik). Bjanko zadužnica mora biti solemnizirana za dužnika i jamca platca pri čemu dužnik i jamac platac mogu biti u:

* obrtu (dužnik je obrt tj. vlasnik obrta, a jamac platac je druga osoba, a ne vlasnik obrta),
* u zajedničkom obrtu (dužnik je zajednički obrt tj. suvlasnici obrta, a jamac platac je druga osoba, a ne suvlasnici obrta),
* slobodnom zanimanju (dužnik je osoba koja obavlja djelatnost, a jamac platac neka druga osoba),
* trgovačka društva koja su upisana u evidenciju o pravnim osobama i radnicima koji obavljaju djelatnost na obrtnički način (dužnik je pravna osoba, a jamac platac može biti ili osnivač kao fizička osoba ili neka druga osoba).

1. **ROK I MJESTO PODNOŠENJA PRIJAVE**

Obrazac Zahtjeva može se preuzeti:

* na internetskoj stranici Grada Zagreba [www.zagreb.hr](http://www.zagreb.hr)
* u Gradskom uredu za gospodarstvo, ekološku održivost i strategijsko planiranje, Odjel za poticanje razvoja obrta i poduzetništva i praćenje stanja u gospodarstvu, Zagreb, Trg Stjepana Radića 1, soba 105, 106 i 110

Sve dodatne informacije se mogu dobiti putem na brojeve telefona: 61-01-110, 61-00-075, 61-01-106, 61-00-043, 61-01-586, 61-01-105.

Zahtjev se podnosi u pisarnicu Gradske uprave Grada Zagreba ili preporučenom pošiljkom na adresi:

**GRAD ZAGREB**

**GRADSKI URED ZA GOSPODARSTVO, EKOLOŠKU ODRŽIVOST I STRATEGIJSKO PLANIRANJE**

**„Javni poziv za dodjelu potpore za očuvanje i razvoj**

**obrtničkih djelatnosti za 2025.“**

**Trg Stjepana Radića 1**

**10000 Zagreb**

1. **IZVJEŠĆE I KONTROLA NAMJENSKOG KORIŠTENJA POTPORE**

Korisnik potpore dužan je:

* odobrene potpore koristiti namjenski, te najkasnije u roku od 90 dana od dana uplate na poslovni račun dostaviti Gradskom uredu za gospodarstvo, ekološku održivost i strategijsko planiranje obrazac Izvješća o namjenski utrošenim sredstvima s prilozima (računi s pripadajućim bankarskim izvodima, te fotodokumentacija);
* po isteku roka od godinu dana od dana sklapanja ugovora dostaviti Potvrdu o podacima evidentiranim u matičnoj evidenciji Hrvatskog zavoda za mirovinsko osiguranje - potvrda o radnopravnom statusu osiguranika kao dokaz da je imao najmanje jednog (1) zaposlenog u punom radnom vremenu (vlasnik ili jedan zaposlenik) ili Potvrdu o podacima za obveznika kojima raspolaže Hrvatski zavod za mirovinsko osiguranje u svojoj evidenciji, a koje ne smiju biti starije od 30 dana od dana dostave.

Korisnici su dužni nabavljenu opremu, alat i inventar u vrijednosti većoj od 130,00 eura imati u poslovnom prostoru najmanje godinu dana od dostave izvješća o namjenski utrošenim sredstvima.

Korisnik potpore prilikom dokazivanja namjenskog korištenja sredstava mora se pridržavati stavaka iz ponuda i troškovnika koje je predao uz Zahtjev. Dođe li do izmjene u odnosu na stavke iz ponuda i troškovnika koji su predani uz Zahtjev, u obzir će se uzeti samo one izmjene koje iznose do 20 % ukupno odobrene potpore.

U slučaju nastanka okolnosti kao što su poplava, požar, potres, krađa i drugo što može utjecati na nemogućnost pridržavanja stavaka iz ponuda i troškovnika koji su predani uz Zahtjev u iznosu većem od 20 % od iznosa odobrene potpore, Korisnik potpore može pisanim putem podnijeti zamolbu za odobrenje prenamjene sredstava s popratnom dokumentacijom na odobrenje Povjerenstvu putem Gradskog ureda za gospodarstvo, ekološku održivost i strategijsko planiranje prije isteka roka za podnošenje izvješća. Korisnik potpore će o odobrenju/neodobrenju prenamjene sredstava biti obaviješten pisanim putem.

Kompenzacija, cesija i gotovinsko plaćanje ne prihvaćaju se kao dokaz o izvršenom plaćanju. Dokazi o namjenskom korištenju potpore ne smiju se koristiti kao dokaz o namjenskom korištenju drugih potpora koje dodjeljuje Grad Zagreb i drugi davatelji državnih potpora.

Neprihvatljivi su računi, predračuni i troškovnici za robe i usluge od dobavljača/izvođača s kojima je podnositelj zahtjeva/korisnik potpore povezan vlasničkim ili upravljačkim odnosima.

Gradski ured za gospodarstvo, ekološku održivost i strategijsko planiranje provodit će kontrolu dostavljenih izvješća, a nakon čega će se metodom uzorka provesti kontrola na licu mjesta.

Utvrdi li se da korisnik potpore nije uložio vlastita sredstva ili da dodijeljena sredstva nije iskoristio namjenski ili da potporu nije opravdao ili da nije dostavio dokaz da je godinu dana od dana sklapanja ugovora imao najmanje jednog (1) zaposlenog u punom radnom vremenu (vlasnik ili jedan zaposlenik), doznačeni iznos potpore s pripadajućom zakonskom zateznom kamatom dužan je vratiti u roku od 30 dana od dana primitka poziva za povrat potpore.

KLASA:

URBROJ: